Prehľadný návod aj s ťahákom
Kroky, ktoré treba pri užívaní liekov na bolesť dodržať, sme pripravili s lekármi a farmaceutmi. Ak ich nedodržíte, riskujete zdravotné komplikácie a ohrozenie liečby.
Odporúčania sú užitočné pre pacientov s chronickými bolesťami, ktorým
lieky pravidelne predpisuje lekár, aj pre ľudí, ktorí si ich občas kúpia
sami v lekárni. Aké odporúčanie je to najdôležitejšie? Lekár alebo lekárnik by mali vedieť o všetkých vašich chorobách a ďalších užívaných liekoch.
Konzultujte s lekárom
Náhle a nezvyčajné bolesti či ťažkosti najprv konzultujte s lekárom, aby ste predišli nesprávnemu výberu lieku na bolesť. Ten by mohol zakryť dôležitý príznak alebo vám poškodiť (napríklad spôsobiť prasknutie žalúdočného vredu).
Lekára kontaktujte aj vtedy, ak vám bolesti neustúpia, zhoršia sa alebo pribudnú iné ťažkosti. Nie, riešením nie je to, že si dáte namiesto jednej tabletky dve.
Pozor na predávkovanie
Buďte pozorný a všímajte si, aké liečivo obsahuje liek na bolesť, ktorý užívate. Nestačí si pamätať len názov lieku. Dôležité je práve liečivo a jeho množstvo v lieku. Prečo? Tu je príklad:
Bolí vás hrdlo, štípe v nose a duní v hlave. Tak si naordinujete jeden
prášok proti chrípke, jednu tabletku proti horúčke a pre istotu aj niečo
na bolesti. Ani ste si to neuvedomili a užili ste trojnásobnú dávku
paracetamolu. Liečiva, ktoré je prítomné v mnohých liekoch na bolesť
dostupných bez lekárskeho predpisu.
Čo najkratšie
Lieky na bolesť neužívajte dlhšie ako 3 dni. Ak vám nezabrali a ťažkosti neustúpili, vyhľadajte lekára. Lieky si neordinujte a nemeňte sami, ďalšie užívanie konzultujte s lekárom.
Priznajte všetko
Keď vám lekár predpisuje liek na bolesť alebo si ho kupujete v lekárni, povedzte lekárovi, resp. lekárnikovi o všetkých liekoch, ktoré užívate. Spomeňte aj všetky choroby, ktorými trpíte.
Nepodceňte nežiaduce účinky
Ak užívate lieky na bolesť a pocítite náhle bolesti brucha, výraznú únavu, objavia sa vám vyrážky či krv v stolici alebo vraciate, ihneď sa poraďte s lekárom. Môže ísť o nežiaduce účinky liekov. Možno bude stačiť vymeniť liek za iný.
Bez alkoholu, radšej veľa vody
Pri užívaní liekov na bolesť určite úplne vylúčte konzumáciu alkoholu. Najvhodnejšie je lieky zapiť čistou vodou.
Aj o peniazoch
Pri liekoch sa oplatí dávať pozor nielen na ich nežiaduce účinky a nevhodné kombinácie (odborne nazývané interakcie), ale aj na peňaženku. Je totiž možné vyhnúť sa zbytočne vysokým doplatkom. Aj o tom nájdete bližšie informácie v tomto článku.
Lieky pod kontrolou
So službou
Bezpečné lieky získate istotu, že Vás e-mailom alebo prostredníctvom SMS správy
upozorníme na všetky vaše lieky z lekárne (na lekársky predpis), ktoré sa
navzájom bijú. Následne treba kontaktovať lekára.